**De ce plângi?**

*Balan Tiberiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am întrebat sufletul

”De ce plângi?”

Dar nu el plângea, ci eu.

M-a întrebat un suflet străin

”De ce plângi?”

Și i-am spus

”Nu eu, ci sufletul meu.”

Dar mințisem.

Iar în momentul acela

Și eu și sufletul meu plângeam.

Sufletului străin

I-au crescut aripi

Și a zburat.

Iar eu am rămas

Doar cu sufletul meu.

Mi-am întrebat mintea

”Ce nu înțelegi?”

Dar ea înțelegea multe,

Eu nu înțelegeam.

Și-am început să plâng.

M-a întrebat mintea

”De ce plângi?”

Dar nu i-am răspuns

Pentru că știa deja răspunsul.

Și atunci am plecat.

Mi-au crescut aripi

De ceară și plumb.

Am sărit de pe un nor,

N-am zburat,

Am căzut.

Și aripile dispăruseră.

Am văzut un înger,

Venise după mine

Și încerca să mă învețe

Să zbor fără aripi.

Mi-a sărutat sufletul,

Iar eu i-am sărutat buzele.

Îngerul devenise om.

M-a acuzat că-l iubesc

Și am fost vinovat.

Dar eu încă îmi strig iubirea

”Îngere!”

Și ea vine la mine și-mi sărută sufletul,

Iar eu buzele.

Cred că doar i-au căzut aripile,

Și sufletul i-a rămas de înger.